text: Stjal tøj fra genbrug: Politiet anholder tre polske containertyve
  05 december 2016 kl. 05.36
  Tre polske mænd blev i nat set stjæle fra en tøjcontainer i Aabenraa. Nu er de anholdt, og tøjet er retur, oplyser Syd- og Sønderjyllands Politi. 
  Tre mænd fra Polen blev natten til mandag anholdt af Syd- og Sønderjyllands Politi. Et vidne havde set de tre personer stå og tømme en tøjcontainer i Løjt Kirkeby og smide sække med genbrugstøj fra indsamlingscontainere over i en bil.  
  Vidnet kontaktede klokken 04.35 politiet, som kort tid efter kunne anholde de tre personer. Det oplyser vagtchef Henrik Sønderskov fra Syd- og Sønderjyllands Politi til TV SYD.
  - Vi sender en patrulje ud, som finder de tre personer og bilen med tøjet i. De er alle tre blevet anholdt. Nu skal vi have undersøgt sagen nærmere, siger Henrik Sønderskov til TV SYD.
  De tre mænd blev anholdt på Kometvej i Rødekro lige nord for Aabenraa.
  3 polske mænd stjal tøj fra genbrugscontainer i Løjt Kirkeby. Nu er tøjet retur og tyvene er hver blevet kr. 3.000,- fattigere. #politidk
  Hårdt plaget af indbrud
  De nødhjælpsorganisationer, der står for indsamling af genbrugstøj, er hårdt plagede af tyverier fra de containere, der er stillet op rundt omkring, hvor folk kan aflevere deres brugte tøj.
  6. oktober i år blev to 26-årige mænd fra Polen anholdt, efter de havde tømt en tøjcontainer i Kliplev for et kvart ton tøj. Et lignende scenarie udspillede sig i Esbjerg den 31. oktober, hvor to polske tøjtyve blev taget på fersk gerning, efter de havde tømt nogle containere med genbrugstøj ved Esbjerg Storcenter.
  Frelsens Hær og Røde Kors har tidligere anslået, at de mister over to millioner kroner hvert år på indtjeningen på det stjålne tøj.
  